เคแบงก์จัดเต็มพกบัตรรูดปรื๊ดให้เครดิต45วัน
&#8220;กสิกรไทย&#8221; ให้รูดปรื๊ดแลกเงินต่างประเทศได้ไม่ต้องพกเงินสด ปลอดดอกเบี้ย 45 วัน
29 มี.ค. 2556

“กสิกรไทย” ให้รูดปรื๊ดแลกเงินต่างประเทศได้ไม่ต้องพกเงินสด ปลอดดอกเบี้ย 45 วัน
นางนพวรรณ เจิมหรรษา ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารได้ออกบริการใหม่สำหรับลูกค้าที่ต้องการแลกเงินตราต่างประเทศทุกสกุลให้สามารถใช้บัตรเครดิต และบัตรเดบิตของธนาคารกสิกรไทยไปรูดซื้อเงินตราต่างประเทศได้ 191 สาขาทั่วประเทศ เพื่อเพิ่มความสะดวกให้ลูกค้าไม่ต้องกดเงินสดเพื่อนำมาแลกเงิน
นางนพวรรณ เปิดเผยบริการนี้ว่า มีข้อดีคือหากลูกค้าแลกเงินผ่านบัตรเครดิตได้ตั้งวงเงินการแลกไว้สูงสุดไม่เกิน 5 หมื่นบาท ส่วนบัตรเดบิตไม่มีกำหนด ขึ้นกับวงเงินของลูกค้าที่มีอยู่ในบัตร
ทั้งนี้ หากลูกค้าที่ใช้บัตรเครดิตมารูดแลกเงิน ลูกค้าก็ยังได้รับสิทธิเหมือนการใช้บัตรเครดิตทั่วไป คือ ระยะเวลาปลอดหนี้สูงสุด 45 วัน หรือหากจะเลือกแบ่งจ่ายขั้นต่ำก็ได้นานสุด 10 เดือน แต่ต้องเสียดอกเบี้ยบัตรเครดิตตามเงื่อนไขปกติ
อย่างไรก็ดี ธนาคารจะไม่ให้แต้มสะสมคะแนน เนื่องจากถือว่าลูกค้าได้สิทธิชำระเงินคืนในภายหลัง 45 วันตามเงื่อนไขการใช้บัตรเครดิตอยู่แล้ว
“กรณีนี้เหมือนไปเที่ยวก่อน กลับมาแล้วค่อยมาจ่ายในภายหลัง ถือเป็นครั้งแรกของการให้บริการในรูปแบบนี้” นางนพวรรณ กล่าว
นางนพวรรณ กล่าวว่า การออกบริการในช่วงนี้ถือเป็นจังหวะพอดีกับช่วงที่ค่าเงินบาทแข็งค่า ทำให้คนไทยบางส่วนมีความต้องการเดินทางท่องเที่ยวต่างประเทศ และจะเข้าสู่เทศกาลสงกรานต์ 
สำหรับยอดใช้จ่ายผ่านบัตรเครดิตในต่างประเทศของธนาคารปี 2555 มีสัดส่วน 9% เพิ่มขึ้นจากปี 2554 ซึ่งมีสัดส่วนอยู่ที่ 7% ที่เหลือเป็นการใช้จ่ายผ่านบัตรเครดิตในประเทศ เฉลี่ยเป็นการใช้จ่ายผ่านบัตรในต่างประเทศ 1.9 หมื่นบาท/บัตร เพิ่มจากปี 2554 ซึ่งอยู่ที่ 1.87 หมื่นบาท/บัตร
ดังนั้น หากคิดเป็นยอดการใช้จ่ายบัตรเครดิตของธนาคารในต่างประเทศปี 2555 รวมทั้งสิ้น 1.8 หมื่นล้านบาท เพิ่มจากปี 2554 ซึ่งอยู่ที่ 1.1 หมื่นล้านบาท โดยมีการใช้จ่ายในสหภาพยุโรป (อียู) เอเชีย และสหรัฐสูงสุด
ด้านธนาคารแห่งประเทศไทย (ธปท.) ระบุว่า ในเดือน ธ.ค. 2555 ใช้บริการผ่านบัตรเครดิตธนาคารพาณิชย์ 4,827 ล้านบาท และสถาบันการเงินที่ไม่ใช่ธนาคารพาณิชย์ 1,937 ล้านบาท เดือน ม.ค. 2556 บัตรเครดิตของธนาคารพาณิชย์มีการใช้จ่ายในต่างประเทศรวม 4,815 ล้านบาท และสถาบันการเงินที่ไม่ใช่ธนาคารพาณิชย์ 1,871 ล้านบาท